ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου για την προαγωγή της συνδυασμένης παραγωγής ενέργειας βάσει της ζήτησης για χρήσιμη θερμότητα στην εσωτερική αγορά ενέργειας

2002/0185 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου για την προαγωγή της συνδυασμένης παραγωγής ενέργειας βάσει της ζήτησης για χρήσιμη θερμότητα στην εσωτερική αγορά ενέργειας

1- ΙΣΤΟΡΙΚΟ

Ημερομηνία διαβίβασης της πρότασης προς το ΕΚ και το Συμβούλιο (έγγραφο COM(2002)415 τελικό- 2002/0185 (COD)): // 22 Ιουλίου 2002

Ημερομηνία της γνώμης της ΕυρωπαϊκήΗ Οικονομικής και Κοινωνικής Επιτροπής: // 26 Φεβρουαρίου 2003

Ημερομηνία της γνώμης της Επιτροπής των Περιφερειών: // 9 Απριλίου 2003

Ημερομηνία της γνώμης του Ευρωπαϊκού Κοινοβουλίου, σε πρώτη ανάγνωση: // 13 Μαΐου 2003

Ημερομηνία διαβίβασης της τροποποιημένης πρότασης: // 24 Ιουλίου 2003

Ημερομηνία έγκρισης της κοινής θέσης: // 8 Σεπτεμβρίου 2003

2 ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Στόχος της προτεινόμενης οδηγίας είναι η αύξηση της χρήσης της συνδυασμένης παραγωγής ενέργειας με σκοπό την αύξηση της ενεργειακής απόδοσης και της ασφάλειας εφοδιασμού. Η συνδυασμένη παραγωγή ενέργειας είναι διαδικασία κατά την οποία παράγονται ταυτόχρονα θερμότητα και ηλεκτρική ενέργεια, έχει δε τη δυνατότητα να εξασφαλίσει σημαντική εξοικονόμηση ενέργειας σε σύγκριση με συμβατικές διαδικασίες, όπου η ηλεκτρική ενέργεια και η θερμότητα παράγονται χωριστά.

Η προτεινόμενη οδηγία είναι οδηγία πλαίσιο για την αντιμετώπιση, εναρμόνιση και ενδυνάμωση του ρόλου της συνδυασμένης παραγωγής στην εσωτερική αγορά ενέργειας. Η πρόταση πρέπει να θεωρηθεί συμπληρωματική προς τις οδηγίες για την εσωτερική αγορά ηλεκτρικής ενέργειας και φυσικού αερίου, καθώς επίσης και προς την οδηγία για την προαγωγή της παραγωγής ηλεκτρικής ενέργειας από ανανεώσιμες πηγές. Η πρόταση οδηγίας για τη συνδυασμένη παραγωγή ενέργειας επιδιώκει την επίτευξη ισότιμων όρων και την εναρμόνιση των ορισμών της συνδυασμένης παραγωγής ενέργειας ώστε να αυξηθεί η διαφάνεια. Στην πρόταση δεν περιλαμβάνεται εναρμόνιση των προγραμμάτων υποστήριξης των κρατών μελών, καθορίζεται όμως πλαίσιο που εξυπηρετεί αφενός στην αποφυγή στρεβλώσεων της αγοράς και αφετέρου στην αύξηση της δυνατότητας των κρατών μελών να αναπτύσσουν ενδεδειγμένη δέσμη μέτρων.

Ακρογωνιαίος λίθος της πρότασης είναι η εξασφάλιση ότι μόνον η συνδυασμένη παραγωγή που εξασφαλίζει πραγματική εξοικονόμηση ενέργειας σε σχέση με τη χωριστή παραγωγή μπορεί να θεωρηθεί ως συνδυασμένη παραγωγή υψηλής απόδοσης και θα πρέπει να υποστηριχθεί.

Η πρόταση αποσκοπεί στην παροχή (1) κοινής μεθοδολογίας για τον καθορισμό της συνδυασμένης παραγωγής υψηλής απόδοσης και τον υπολογισμό της παραγόμενης ηλεκτρικής ενέργειας με τη συνδυασμένη παραγωγή. (2) καθιέρωση συστήματος εγγυήσεων ως προς την προέλευση της ηλεκτρικής ενέργειας από συνδυασμένη παραγωγή. (3) υποχρέωση των κρατών μελών να διεξάγουν ανάλυση του δυναμικού για συνδυασμένη παραγωγή υψηλής απόδοσης και (4) καθορισμό δίκαιων όρων για τους παραγωγούς συνδυασμένης παραγωγής ενέργειας για την πρόσβασή τους στο ηλεκτρικό δίκτυο.

3 ΣΧΟΛΙΑ ΕΠΙ ΤΗΣ ΚΟΙΝΗΣ ΘΕΣΗΣ

(α) Γενικά

Η πρόταση της Επιτροπής για οδηγία σχετικά με την προαγωγή της συνδυασμένης παραγωγής ενέργειας αποτελεί λογική συνέπεια σειράς πρωτοβουλιών. Το 1997, η Επιτροπή παρουσίασε στρατηγική για τη συνδυασμένη παραγωγή περιγράφοντας τα πλεονεκτήματά της. Η σημασία της περαιτέρω χρήσης της συνδυασμένης παραγωγής επιβεβαιώθηκε στην Πράσινη Βίβλο για την ασφάλεια του εφοδιασμού, καθώς επίσης και στο σχέδιο δράσης για την ενεργειακή απόδοση, του 2000. Τόσο το Ευρωπαϊκό Κοινοβούλιο όσο και το Συμβούλιο, σε ψηφίσματά τους το 2000 και το 2001, αναγνώρισαν τη σημασία της συνδυασμένης παραγωγής ως τρόπου για την επίτευξη σημαντικής προόδου προς την κατεύθυνση της βελτιωμένης ενεργειακής απόδοσης και ασφάλειας εφοδιασμού.

Η Δανική και πρόσφατα η Ελληνική Προεδρία αντιμετώπισαν την πρόταση αυτή ως θέμα πρώτης προτεραιότητας εντείνοντας κατά συνέπεια τις σχετικές εργασίες κατά τη διάρκεια των συζητήσεων στο πλαίσιο του Συμβουλίου. Κατά τη διάρκεια των δύο αυτών Προεδριών η εποικοδομητική συνεργασία και η προθυμία εξεύρεσης συμβιβαστικών λύσεων στο τεχνικά περίπλοκο αυτό θέμα πρυτάνευσε και μεταξύ των κρατών μελών.

Κατά τη διάρκεια της προετοιμασίας της πρώτης ανάγνωσης στο Ευρωπαϊκό Κοινοβούλιο, οι θέσεις που διατυπώθηκαν στο Κοινοβούλιο γνωστοποιούνται συνεχώς στο Συμβούλιο, παρέχοντας χρήσιμες κατευθύνσεις στα κράτη μέλη για την επεξεργασία και διαπραγμάτευση της κοινής θέσης.

Οι αποκλίσεις της κοινής θέσης από την πρόταση της Επιτροπής πραγματοποιούνται εν γένει για λόγους αποσαφήνισης και καθορισμού του πεδίου εφαρμογής και των εννοιών του αρχικού κειμένου.

Το Ευρωπαϊκό Κοινοβούλιο ενέκρινε 74 τροπολογίες, 49 από τις οποίες έγιναν εν μέρει κατ'αρχήν ή πλήρως αποδεκτές από την Επιτροπή και περιλαμβάνονται στην τροποποιημένη πρόταση της Επιτροπής, της 23ης Ιουλίου 2003.

Στην κοινή θέση ενσωματώνονται κατ'ουσίαν, εν μέρει ή επί της αρχής, 24 από τις τροπολογίες που ενέκρινε το Ευρωπαϊκό Κοινοβούλιο, το σύνολο των οποίων έγινε αποδεκτό από την Επιτροπή.

(β) Διαφορές μεταξύ της αρχικής πρότασης της Επιτροπής και της κοινής θέσης του Συμβουλίου

Η διαδικασία στο Συμβούλιο κατέληξε σε αλλαγές της αρχικής πρότασης της Επιτροπής. Στο παρόν τμήμα περιγράφονται οι κύριες διαφορές.

Κριτήρια απόδοσης και τιμές αναφοράς

Σύμφωνα με την κοινή θέση, ως υψηλή απόδοση θεωρείται συνδυασμένη παραγωγή που εξασφαλίζει τουλάχιστον 10% εξοικονόμηση πρωτογενούς ενέργειας σε σύγκριση προς τη χωριστή παραγωγή. Στη σύγκριση μεταξύ διαδικασίας συνδυασμένης παραγωγής και χωριστής παραγωγής, μείζονα σημασία έχουν οι τιμές απόδοσης της χωριστής παραγωγής θερμότητας και της αντίστοιχης ηλεκτρισμού. Σύμφωνα με την πρόταση της Επιτροπής, οι εν λόγω τιμές θα ορίζονταν αρχικά σε εθνικό επίπεδο και, σε μεταγενέστερο στάδιο, θα υφίσταντο εναρμόνιση. Το Συμβούλιο πρότεινε, ωστόσο, διαδικασία για την καθιέρωση εναρμονισμένων τιμών αναφοράς για την απόδοση εντός διετούς χρονικής περιόδου. Τούτο συμβαδίζει επίσης με τις τροπολογίες του Ευρωπαϊκού Κοινοβουλίου (τροπολογία 42) και θα ενισχύσει τη συνοχή της εσωτερικής αγοράς ενέργειας, περιορίζοντας τις στρεβλώσεις της αγοράς. Ο τεχνικά σύνθετος χαρακτήρας του εν λόγω θέματος και η ανάγκη προσαρμογής στην τεχνική εξέλιξη αιτιολογούν την πρόταση καθιέρωσης συμβουλευτικής επιτροπής που θα επικουρεί την Ευρωπαϊκή Επιτροπή. Η επιτροπή αυτή έχει επίσης το καθήκον ανασκόπησης των κριτηρίων απόδοσης, που αρχικά ορίζεται σε 10%, ώστε να εξασφαλίζεται η προσαρμογή στην τεχνολογική εξέλιξη.

Εναλλακτικοί υπολογισμοί

Ο κύριος τρόπος καθορισμού του ποσού ηλεκτρικής ενέργειας από συνδυασμένη παραγωγή και υπολογισμού της εξοικονόμησης πρωτογενούς ενέργειας ώστε να διαπιστώνεται συνδυασμένη παραγωγή υψηλής απόδοσης περιγράφεται στην πρόταση της Επιτροπής ως μέθοδος δύο φάσεων. Στην πρώτη φάση αφαιρείται η ηλεκτρική ενέργεια που δεν παρήχθη με συνδυασμένη παραγωγή (παράρτημα ΙΙ) και στη φάση δύο εισάγεται η καθαρή συνδυασμένη παραγωγή για τον υπολογισμό της εξοικονόμησης πρωτογενούς ενέργειας (παράρτημα ΙΙΙ). Το Συμβούλιο συμφώνησε σε δύο εναλλακτικές λύσεις ώστε να ληφθούν υπόψη οι υφιστάμενοι μηχανισμοί στα κράτη μέλη.

Με την πρώτη εναλλακτική λύση (άρθρο 12 παράγραφος 2) παρέχεται στα κράτη μέλη η δυνατότητα να ακολουθήσουν τις δύο φάσεις σε αντίστροφη κατεύθυνση. Με τον τρόπο αυτό υπολογίζεται, σε πρώτη φάση, η εξοικονόμηση πρωτογενούς ενέργειας (παράρτημα ΙΙΙ). Η συμπαραγωγή μπορεί να θεωρηθεί υψηλής απόδοσης εφόσον καλύπτει το κριτήριο του 10%, ακόμα και εάν περιλαμβάνεται μερίδιο που δεν έχει παραχθεί με συνδυασμένη παραγωγή. Η λύση αυτή παρουσιάζει ορισμένους περιορισμούς για μονάδες συνδυασμένης παραγωγής άνω των 25 MW. Ωστόσο, εφόσον υπάρξει εγγύηση προέλευσης ισχύει ο ακριβέστερος καθορισμός της ενέργειας από συνδυασμένη παραγωγή (παράρτημα ΙΙ).

Με την άλλη εναλλακτική λύση (άρθρο 12 παράγραφος 3), τα κράτη μέλη έχουν τη δυνατότητα να μην υπολογίζουν την εξοικονόμηση πρωτογενούς ενέργειας για κάθε μεμονωμένη διαδικασία συνδυασμένης παραγωγής. Ο όρος συνδυασμένη παραγωγή υψηλής απόδοσης μπορεί να χρησιμοποιηθεί για διαδικασίες συνδυασμένης παραγωγής εφόσον, σε εθνικό επίπεδο, αποδεικνύεται ότι η συνδυασμένη παραγωγή ανταποκρίνεται, κατά μέσο όρο, στο κριτήριο απόδοσης του 10%. Εφόσον εκδίδεται εγγύηση προέλευσης για την ηλεκτρική ενέργεια που παράγεται με συνδυασμένη παραγωγή, η εμφανιζόμενη εξοικονόμηση πρωτογενούς ενέργειας δεν μπορεί να υπερβαίνει την προτερόφερτη τιμή του 10%. Η λύση αυτή ισχύει έως το 2010.

Οι εν λόγω εναλλακτικές δυνατότητες είναι αποδεκτές για την Επιτροπή ιδίως επειδή εξασφαλίζουν στα κράτη μέλη τα οποία ήδη διαθέτουν ενεργό πολιτική για την προαγωγή της συνδυασμένης παραγωγής, ορισμένα περιθώρια ελιγμών, διατηρώντας παράλληλα τον κύριο στόχο της εξοικονόμησης πρωτογενούς ενέργειας. Μια υπερβολικά αυστηρή προσέγγιση για τον καθορισμό της συνδυασμένης παραγωγής υψηλής απόδοσης θα απαιτούσε μεγαλύτερο βαθμό ελέγχου και μετρήσεις, θα μπορούσε δε να θεωρηθεί εκ μέρους του κλάδου ως μία ακόμη δέσμη εμποδίων που θα απέτρεπε την εκτεταμένη χρήση συνδυασμένης παραγωγής. Η κοινή θέση συνιστά ισορροπημένη λύση που εξασφαλίζει μείζονα βελτίωση προς την κατεύθυνση μεγαλύτερης εναρμόνισης της συνδυασμένης παραγωγής, σε σύγκριση με την υφιστάμενη κατάσταση.

Ηλεκτρικό δίκτυο παροχής και τιμολογιακά θέματα

Στην κοινή θέση αποσαφηνίζεται ο παραλληλισμός με την οδηγία για την ηλεκτρική ενέργεια που παράγεται από ανανεώσιμες πηγές (2001/77/ΕΚ), δεδομένου ότι το άρθρο 7 (παράγραφοι 1, 2 και 5) της εν λόγω οδηγίας ισχύει επίσης για την ηλεκτρική ενέργεια από συνδυασμένη παραγωγή. Το βασικό μήνυμα είναι ότι η ηλεκτρική ενέργεια από συνδυασμένη παραγωγή πρέπει να εισαχθεί κατά θεμιτό τρόπο στο ηλεκτρικό δίκτυο παροχής, με βάση διαφανείς, αντικειμενικούς και ισότιμους όρους. Η κοινή θέση απέχει από την αρχική πρόταση της Επιτροπής, είναι όμως αποδεκτή, επειδή και στην πρόσφατα θεσπισμένη οδηγία για την εσωτερική αγορά ηλεκτρικής ενέργειας (2003/54/ΕΚ) εξασφαλίζεται η αρχή της αμεροληψίας (ισοτιμίας).

Εγγύηση προέλευσης

Στην κοινή θέση, το Συμβούλιο κατέστησε ακριβέστερη την πρόταση, καθώς προτείνεται ότι μόνον ο παραγωγός της ηλεκτρικής ενέργειας μπορεί να ζητήσει και να επικαλεστεί πιστοποιητικό προέλευσης. Εξασφαλίζεται, περαιτέρω, ότι το ποσό ηλεκτρικής ενέργειας που καλύπτεται από την εν λόγω εγγύηση ορίζεται σύμφωνα με το παράρτημα ΙΙ και ότι η υποχρέωση των κρατών μελών να εκδίδουν πιστοποιητικό περιορίζεται σε αξιώσεις που αφορούν ηλεκτρική ενέργεια από συνδυασμένη παραγωγή υψηλής απόδοσης, όπως ορίζεται στο παράρτημα ΙΙΙ.

Τροποποίηση της οδηγίας 92/42/ΕΟΚ για την απόδοση των λεβήτων

Στην κοινή θέση περιλαμβάνεται τροποποίηση της οδηγίας 92/42/ΕΟΚ σχετικά με τις απαιτήσεις απόδοσης για νέους λέβητες ζεστού νερού που τροφοδοτούνται με υγρά ή αέρια καύσιμα. Η αλλαγή αυτή αιτιολογείται επειδή στην οδηγία για τους λέβητες που είχε θεσπιστεί το 1992 δεν προβλεπόταν ότι μικρές μονάδες συνδυασμένης παραγωγής εμπίπτουν στο πεδίο εφαρμογής της εν λόγω οδηγίας. Η εξαίρεση των μονάδων συνδυασμένης παραγωγής από την οδηγία αυτή ((92/42/ΕΟΚ) είναι αιτιολογημένη και η Επιτροπή χαιρετίζει τη συγκεκριμένη συμβολή του Συμβουλίου.

(γ) Τροπολογίες που προτάθηκαν από το Κοινοβούλιο στην παρούσα πρόταση

Οι ακόλουθες τροπολογίες του Ευρωπαϊκού Κοινοβουλίου ενσωματώνονται, κατ'ουσίαν, εν μέρει ή επί της αρχής, στην κοινή θέση του Συμβουλίου: 3, 10, 12, 13, 15, 18, 20, 22, 24, 26, 27, 41, 42, 45, 46, 48, 58, 62, 63, 68, 69, 73, 78, 79.

Στο τμήμα που ακολουθεί επεξηγείται, σε σειρά καίριων θεμάτων, ο τρόπος με τον οποίο εντάσσονται οι τροπολογίες, καθώς και οι απόψεις της Επιτροπής για τις μη εντασσόμενες τροπολογίες.

Ορισμοί και υπολογισμοί

Η τροπολογία 69 αναφορικά με την συμπερίληψη μεθοδολογιών που έχει εκπονήσει η CEN/CENELEC αντικατοπτρίζεται στην αιτιολογική σκέψη 14 της κοινής θέσης. Η Επιτροπή θα χαιρέτιζε την επεξεργασία μεθοδολογιών για τη διευκόλυνση της υλοποίησης της οδηγίας εκ μέρους των κρατών μελών, αλλά δεν θεωρεί ενδεδειγμένη την αποκατάσταση επίσημης σύνδεσης με διαδικασία τυποποίησης που έχει αναληφθεί προσφάτως και όπου επί του παρόντος δεν μπορεί να εξασφαλισθεί ευρύτερη συναίνεση.

Οι τροπολογίες 67 και 71 του Ευρωπαϊκού Κοινοβουλίου δεν ενσωματώνονται ως έχουν, αλλά επιβεβαιώνουν την ανάγκη μεθοδολογίας δύο φάσεων, 1) για να ορισθεί η ηλεκτρική ενέργεια από συνδυασμένη παραγωγή και 2) για να εξασφαλισθεί ότι η προωθούμενη συνδυασμένη παραγωγή πράγματι εξασφαλίζει εξοικονόμηση πρωτογενούς ενέργειας. Η αρχή της μεθοδολογίας δύο φάσεων συμβαδίζει με την κοινή θέση και συνιστά σημαντικό θεμέλιο συναντίληψης.

Η διατύπωση στην τροπολογία 71 όσον αφορά τον υπολογισμό της εξοικονόμησης πρωτογενούς ενέργειας διαφέρει από την αντίστοιχη της κοινής θέσης. Η Επιτροπή θεωρεί λογικά συνεκτικότερο να αποδίδεται η εξοικονόμηση ενέργειας που επιτυγχάνεται στο σύνολο της διαδικασίας συνδυασμένης παραγωγής αντί, όπως προτείνεται στην τροπολογία 71, μόνο του μεριδίου ηλεκτρικής ενέργειας της συνδυασμένης παραγωγής.

Μολονότι η λεπτομερής μεθοδολογία καθορισμού της ηλεκτρικής ενέργειας από συνδυασμένη παραγωγή όπως προτείνεται στην τροπολογία 70 ενδέχεται να συνιστά πιθανή μέθοδο, η Επιτροπή δεν θεωρεί ενδεδειγμένη τη συμπερίληψη της εν λόγω μεθόδου υπό μορφή παραρτήματος στην οδηγία, επειδή η μεθοδολογία αυτή δεν έχει ακόμα αναπτυχθεί και, επίσης, αποτελεί αντικείμενο αναθεώρησης και προσαρμογών στο πλαίσιο της προαναφερθείσας διαδικασίας τυποποίησης.

Εναρμονισμένες τιμές αναφοράς

Οι τροπολογίες 42 και 63 αναφορικά με την ανάπτυξη εναρμονισμένων τιμών αναφοράς για χωριστή παραγωγή και η καθιέρωση συμβουλευτικής επιτροπής που θα επικουρεί την Ευρωπαϊκή Επιτροπή περιλαμβάνονται στα άρθρα 4 και 14 της κοινής θέσης. Στις τροπολογίες επί του εν λόγω θέματος υπογραμμίζεται ότι οι προβληματισμοί του Κοινοβουλίου συμβαδίζουν με αυτούς του Κοινοβουλίου. Η Επιτροπή μπορεί να αποδεχθεί την καθιέρωση της εν λόγω συμβουλευτικής επιτροπής και να την θεωρήσει πολύτιμο βήμα για την αντιμετώπιση των σύνθετων αυτών θεμάτων.

Συνδυασμένη παραγωγή μικρής κλίμακας

Με σειρά τροπολογιών (23, 34, 38, 41, 52, 54 και 83) του Κοινοβουλίου επιδιώκεται να δοθεί ιδιαίτερη υποστήριξη στη συνδυασμένη παραγωγή μικρής κλίμακας. Το Κοινοβούλιο επιθυμεί να περιορίσει τον ορισμό της συνδυασμένης παραγωγής μικρής κλίμακας σε μονάδες κάτω των 50 kWe, ενώ στην κοινή θέση, άρθρο 3 και 8 καθώς και παράρτημα ΙΙΙ, αναγνωρίζεται η ανάγκη για συνδυασμένη παραγωγή μικρής κλίμακας, η οποία ορίζεται ως συνδυασμένη παραγωγή κάτω του 1 MWe. Η Επιτροπή μπορεί να αποδεχθεί τον ορισμό του 1 MWe, επειδή ένα πολύ χαμηλό όριο ισχύος θα μπορούσε μακροπρόθεσμα να αποτελέσει ανεπιθύμητο περιορισμό. Το Συμβούλιο τάσσεται υπέρ της παροχής στα κράτη μέλη της δυνατότητας διευκόλυνσης της πρόσβασης στο δίκτυο παροχής, ιδίως για μονάδες συνδυασμένης παραγωγής μικρής κλίμακας (άρθρο 8) και μπορεί να αποδεχθεί ότι η συνδυασμένη παραγωγή μικρής κλίμακας θα θεωρείται παραγωγή υψηλής απόδοσης εφόσον εξασφαλίζεται εξοικονόμηση πρωτογενούς ενέργειας, χωρίς κατ'ανάγκη να καλύπτεται το κριτήριο του 10%. Η Επιτροπή θεωρεί σημαντικό, αφενός, να μην προωθείται συνδυασμένη παραγωγή μικρής κλίμακας αποκλειστικά λόγω του μικρού μεγέθους και, αφετέρου, να επιδιώκεται η άρση των σχετικά επαχθέστερων εμποδίων για τις μικρότερες μονάδες.

Στόχοι

Το Κοινοβούλιο πρότεινε, στην τροπολογία 43, ότι η Επιτροπή και κάθε κράτος μέλος θα πρέπει να επιτύχουν, έως το 2012, συνδυασμένη παραγωγή ενέργειας σε ποσοστό τουλάχιστον 18% της συνολικής παραγωγής ηλεκτρικής ενέργειας. Στην κοινή θέση δεν περιλαμβάνονται στόχοι για την Κοινότητα ή για κάθε κράτος μέλος. Ο στόχος του 18% εισήχθη στην κοινοτική στρατηγική για την προαγωγή της συμπαραγωγής θερμότητας και ηλεκτρικής ενέργειας από το 1997 και βασιζόταν σε άλλον, λιγότερο αυστηρό ορισμό της συνδυασμένης παραγωγής, καθώς και σε κατάσταση της αγοράς πριν από την ελευθέρωσή της. Η Επιτροπή δεν μπορεί να συστήσει τη χρήση του παρωχημένου στόχου του 18% ως ένδειξη για το μελλοντικό επίπεδο συμβολής της συνδυασμένης παραγωγής. Το Κοινοβούλιο συμφώνησε σχετικά με την ανάγκη διεξαγωγής διεξοδικής ανάλυσης του δυναμικού για συνδυασμένη παραγωγή υψηλής απόδοσης. τα αποτελέσματα των εν λόγω αναλύσεων μπορούν πράγματι να χρησιμεύσουν ως στόχοι ή συγκριτική ανάλυση για τις εθνικές στρατηγικές όσον αφορά τη συνδυασμένη παραγωγή.

Άλλα στοιχεία

Η κοινή θέση αντικατοπτρίζει τον προβληματισμό του Κοινοβουλίου στην τροπολογία 15 δεδομένου ότι έχει απαλειφθεί η αναφορά σε όριο ισχύος για ενίσχυσή του από το δημόσιο (αιτιολογική σκέψη 24). Η Επιτροπή μπορεί να αποδεχθεί την αλλαγή αυτή της αρχικής πρότασης καθώς υπογραμμίζεται ότι για την ενίσχυση από το δημόσιο πρέπει να τηρούνται κατευθυντήριες γραμμές που αφορούν κρατικές ενισχύσεις για περιβαλλοντική προστασία και αποφευχθούν συνεπώς επιζήμιες στρεβλώσεις της αγοράς.

Το Κοινοβούλιο, στις τροπολογίες 18 και 22, πρότεινε την απαλοιφή της διάκρισης της συνδυασμένης παραγωγής σε τρεις κατηγορίες. Οι τροπολογίες αυτές εντάσσονται πλήρως στην κοινή θέση, στο άρθρο 3 και το παράρτημα IV, και είναι αποδεκτές από την Επιτροπή επειδή συνιστούν απλούστευση της πρότασης και επειδή η διαφορετική εφαρμογή της συνδυασμένης παραγωγής μπορεί να ενταχθεί στη γενική μέθοδο.

Τέλος, το Κοινοβούλιο πρότεινε να συντομευθεί η περίοδος υλοποίησης ώστε να επιταχυνθεί η διαδικασία και να ανακτηθούν προηγούμενα κέρδη από την αυξημένη χρήση της συνδυασμένης παραγωγής. Η Επιτροπή θα χαιρέτιζε επί της αρχής την ταχύτερη εφαρμογή, στο Συμβούλιο όμως τα κράτη μέλη ακολούθησαν την αντίθετη κατεύθυνση. Η κοινή αντίληψη της ανάγκης για εναρμονισμένες τιμές αναφοράς έχει επίσης ορισμένες επιπτώσεις όσον αφορά τον χρόνο προγραμματισμού της υλοποίησης. Διότι για την καθιέρωση εναρμονισμένων τιμών αναφοράς είναι σχετικά σύντομη χρονική περίοδος, ενώ η εν λόγω διαδικασία έχει αντίκτυπο στην καθιέρωση του συστήματος εγγύησης της προέλευσης, όπως και της οριστικοποίησης των αναλύσεων σχετικά με το εθνικό δυναμικό. Κατά την κοινή θέση η πρόταση μπορεί να υλοποιηθεί εντός της διετίας που προβλέπεται για τη μεταφορά της στην εθνική νομοθεσία.

4 ΣΥΜΠΕΡΑΣΜΑ

Η Επιτροπή θεωρεί ότι η κοινή θέση που ενέκρινε [το Συμβούλιο στις 8 Σεπτεμβρίου 2003] είναι εν γένει πιστή στο πνεύμα της πρότασης της Επιτροπής της 22ας Ιουλίου 2002, που με τη σειρά της υποβλήθηκε ως ανταπόκριση στον προβληματισμό που διατυπώθηκε από το Συμβούλιο και το Ευρωπαϊκό Κοινοβούλιο αναφορικά με την ανάγκη ανάληψης δράσης για την προαγωγή της συνδυασμένης παραγωγής ως αποτελεσματικό μέσο για την επίτευξη σημαντικής εξοικονόμησης ενέργειας και βελτιωμένης ασφάλειας εφοδιασμού.

Η Επιτροπή θεωρεί ότι η κοινή θέση είναι πιστή στο πνεύμα και στις προθέσεις της πρότασης της Επιτροπής, όπως και σε σημαντικό μέρος των τροπολογιών του Ευρωπαϊκού Κοινοβουλίου. Επετεύχθη λειτουργική και αποδεκτή ισορροπία όσον αφορά τον ορισμό της συνδυασμένης παραγωγής ώστε να αντικατοπτρίζονται τόσο ο απαιτούμενος βαθμός εναρμόνισης που θα συμβάλει στην επίτευξη ισότιμων συνθηκών όσο και ορισμένος βαθμός εθνικής ευελιξίας όσον αφορά την ενσωμάτωση των πολύ διαφορετικών συνθηκών που έχει να αντιμετωπίσει η συνδυασμένη παραγωγή σε όλη την έκταση της Κοινότητας.

Η κοινή θέση εμπλούτισε την πρόταση της Επιτροπής, μέσω της συμπερίληψης συμβουλευτικής επιτροπής που θα επικουρεί την Ευρωπαϊκή Επιτροπή σε τεχνικά θέματα και θα διαδραματίζει σημαντικό ρόλο κατά την ανασκόπηση πτυχών της οδηγίας, η οποία πρέπει να επικαιροποιηθεί σύμφωνα με την τεχνολογική εξέλιξη.

Όσον αφορά το θέμα που τέθηκε από το Ευρωπαϊκό Κοινοβούλιο σχετικά με την καθιέρωση στόχων για περαιτέρω εκμετάλλευση της συνδυασμένης παραγωγής, η Επιτροπή συμφωνεί με τη σχετική πρόθεση, δεδομένου ότι είναι σημαντικό να κληθούν τα κράτη μέλη να εξασφαλίσουν και να αναπτύξουν το ρόλο της συνδυασμένης παραγωγής. Το εν λόγω θέμα αντιμετωπίζεται στην κοινή θέση, δεδομένου ότι τα κράτη μέλη υποχρεούνται να διεξάγουν ανάλυση του εθνικού δυναμικού για τη συνδυασμένη παραγωγή υψηλής απόδοσης, συμπεριλαμβανομένης χωριστής ανάλυσης των φραγμών που εμποδίζουν την περαιτέρω χρήση της συνδυασμένης παραγωγής. Η Επιτροπή θεωρεί τις εν λόγω αναλύσεις καθοριστικής σημασίας για τη λήψη μελλοντικών μέτρων και αναμένει ότι οι αναλύσεις θα αποτελέσουν εκ των πραγμάτων στόχους όσον αφορά τις προσπάθειες σε εθνικό επίπεδο. Η Επιτροπή κρίνει επίσης αξιοσημείωτο ότι οι εν λόγω αναλύσεις πρέπει να δημοσιευθούν, επομένως οι εκθέσεις πρόκειται αναπόφευκτα να υποβληθούν σε κρίση και συζήτηση στο πλαίσιο του κλάδου.

Κατά συνέπεια, η Επιτροπή συνιστά την παρούσα κοινή θέση στο Ευρωπαϊκό Κοινοβούλιο.